‘ซัสโก้’ลดทุนตัดหุ้นซื้อคืนSVIได้ของถูก
“ซัสโก้” เจอภาวะตลาดหมี กระทบโครงการขายหุ้นคืนเลือกวิธีลดทุนคืนผลตอบแทนผู้ถือหุ้น ด้านเอสวีไอ เฮ ซื้อหุ้นเข้าโครงการราคาต่ำกว่ามูลค่ากิจการ
4 ต.ค. 2554

“ซัสโก้” เจอภาวะตลาดหมี กระทบโครงการขายหุ้นคืนเลือกวิธีลดทุนคืนผลตอบแทนผู้ถือหุ้น ด้านเอสวีไอ เฮ ซื้อหุ้นเข้าโครงการราคาต่ำกว่ามูลค่ากิจการ
นายชัยฤทธิ์ สิมะโรจน์ กรรมการผู้จัดการ บริษัท สยามสหบริการ (SUSCO) เปิดเผยว่า บริษัทมีหุ้นที่ซื้อคืนจากตลาด ซึ่งยังไม่ได้นำออกมาจำหน่ายอีก 1 ล็อต จำนวน 40 ล้านหุ้น มูลค่าที่ตราไว้หุ้นละ 1 บาท รวม 40 ล้านบาท คาดว่าจะใช้วิธีลดทุนจดทะเบียนเพื่อเพิ่มกำไรต่อหุ้นให้กับผู้ถือหุ้นมากขึ้น 
ในภาวะตลาดไม่เอื้ออำนวยต่อการขายหุ้นคืนในตลาดหลักทรัพย์ อีกทั้งสภาพคล่องของหุ้นซัสโก้ ในตลาดหลักทรัพย์ มีจำนวนมาก จึงไม่ต้องการเพิ่มสภาพคล่องในตลาดอีก การนำหุ้นที่ซื้อคืนออกมาขายอีก อาจทำให้ราคาลดลงมากและต่ำกว่าราคาที่เหมาะสม อีกทั้งบริษัทไม่มีความจำเป็นต้องใช้เงิน
นายชัยฤทธิ์ กล่าวถึงแนวโน้มผลดำเนินงานไตรมาส 3 ปี 2554 ว่า ดีต่อเนื่องจากไตรมาส 2 ซึ่งเป็นผลจากรายได้ที่เพิ่มขึ้น จากส่วนต่างราคาที่ดีขึ้น 
สำหรับมติคณะกรรมการวันที่ 30 ก.ย. 2554 ให้ลดทุนจดทะเบียนชำระแล้ว ด้วยการตัดหุ้นที่ซื้อคืนและยังไม่ได้จำหน่าย 55 ล้านหุ้น หรือ 4.76% ของทุนชำระแล้วก่อนการลดทุน ส่งผลให้ทุนจดทะเบียนชำระแล้วเหลือ 1,100 ล้านบาท 
ทั้งนี้ หุ้นซื้อคืน SUSCO จำนวน 55 ล้านหุ้น มีราคาเฉลี่ยหุ้นละ 0.412 บาท รวม 22.66 ล้านบาท ต่ำกว่าราคาตลาด ปัจจุบัน 0.80 บาท 
ด้านบริษัท เอสวีไอ (SVI) กล่าวว่า ภาวะตลาดที่ตกต่ำ ส่งผลดีต่อโครงการซื้อหุ้นคืน ทำให้บริษัทซื้อหุ้นคืนในราคาต่ำกว่ามูลค่ากิจการ ซึ่งโบรกเกอร์ให้ไว้ตั้งแต่ 5.40–6 บาท สำหรับหุ้นที่ซื้อคืนมีเวลาขายคืนภายใน 3 ปี นับจากวันสิ้นสุดโครงการ วันที่ 16 มี.ค. 2555 
“การลดทุนช่วยให้มูลค่ากิจการมากขึ้น ผู้ถือหุ้นได้ประโยชน์ แต่มีข้อเสียตรงที่ไม่มีเงินเข้าบริษัท” แหล่งข่าวเปิดเผย 
ล่าสุดวันที่ 30 ก.ย.ที่ผ่านมา บริษัท SVI ซื้อหุ้นคืน 1.3 ล้านหุ้น ราคา 3.64 บาท คิดเป็นมูลค่า 4.732 ล้านบาท รวมหุ้นที่ซื้อคืนถึงปัจจุบัน 25.59 ล้านหุ้นเศษ มูลค่ารวมทั้งสิ้น 98.19 ล้านบาท โครงการครบกำหนด วันที่ 16 มี.ค. 2555 จำนวนหุ้นที่จะซื้อคืนตามโครงการ 55 ล้านหุ้น